AfriForum verkla Mantashe en Duarte by die polisie oor OBErnst Roets, adjunk uitvoerende hoof van AfriForum, nadat hy die klagtes aanhangig gemaak het. Foto: Verskaf AfriForum sê die klagtes spruit uit die reeks beledigings wat vroeër die week tydens ’n mediakonferensie deur Mantashe en Duarte aan die Openbare Beskermer, adv. Thuli Madonsela, toegesnou is. Ernst Roets, adjunk uitvoerende hoof van AfriForum, sê artikel 9(1)(a), saamgelees met artikel 11(1) van die Wet op die Openbare Beskermer (23 van 1994), bepaal uitdruklik dat dit ’n misdaad is om die Openbare Beskermer te beledig. “Artikel 12(4) bepaal dat enige persoon wat ingevolge die betrokke wet skuldig bevind word aan ’n misdaad, gestraf sal word met ’n boete van nie meer as R40 000, of gevangenisstraf van nie meer as 12 maande nie, of beide.” Roets sê van die beledigings wat deur Mantashe aan Madonsela toegesnou is, sluit die volgende in: • dat Madonsela haar magte as Openbare Beskermer en haar kantoor misbruik en dat haar gedrag “verkeerd” is; • dat Madonsela haar verslae aan die media uitlek en dat sy aandag soek; • dat Madonsela haar soos ’n politikus gedra en haar werk nie behoorlik doen nie; • dat Madonsela en die EFF deel van ŉ “anti-majoritarian offensive” is wat ten doel het om die ANC en die demokrasie te verswak; • dat Madonsela nie belangriker as die Parlement en die kabinet is nie, al ag sy haarself as sodanig; • dat Madonsela die regering ondermyn en dat sy haar kantoor as verhewe bo die Grondwet ag. Roets sê Duarte het terselfdetyd die volgende beledigings teenoor Madonsela gemaak: • dat Madonsela ’n populis is en dat sy optree asof sy verhewe bo die Grondwet en die Parlement is; • dat Madonsela blameer moet word vir die vertrouensbreuk wat tussen haar kantoor en die ANC bestaan; • dat daar fout is met Madonsela se houding. Roets sê dat die werklike aanval op die demokrasie nie deur Madonsela plaasgevind het nie, maar deur die ANC, by monde van sy leierskap. “Die Openbare Beskermer is juis deur die Grondwet bemagtig om hoëvlak politici tot orde te roep wanneer hulle hul mag misbruik. Met hierdie aanval stuur die ANC ’n boodskap uit dat hy nie in staat is om ’n verantwoordelike regerende party te wees nie,” het Roets gesê. “Demokrasie gaan oor die beskerming van regte, nie die stoomroller van die meerderheidsparty se standpunte, ten koste van die res nie.” Roets het bygevoeg dat die hoë vlakke van ongemak met Madonsela as ’n bevestiging beskou moet word dat sy haar goed van haar taak kwyt.